Document ID: 32003D0903

Odločba Komisije
z dne 10. decembra 2003
o sprejetju načrta, ki državam članicam dodeljuje sredstva, ki bremenijo proračunsko leto 2004 za dobavo hrane iz intervencijskih zalog v korist najbolj ogroženih oseb v Skupnosti
(notificirano pod dokumentarno številko K(2003) 4868)
(2003/903/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3730/87 z dne 10. decembra 1987 o splošnih pravilih za dobavo hrane iz intervencijskih zalog imenovanim organizacijam za razdeljevanje najbolj ogroženim osebam v Skupnosti [1] in zlasti člena 6 Uredbe,
ob upoštevanju Uredbe Sveta (ES) št. 2799/98 z dne 15. decembra 1998 o vzpostavitvi kmetijsko-monetarne ureditve za evro [2] in zlasti člena 3(2) Uredbe,
ob upoštevanju naslednjega:
(1) V skladu s členom 2 Uredbe Komisije (EGS) št. 3149/92 o podrobnih pravilih za dobavo hrane iz intervencijskih zalog v korist najbolj ogroženih oseb v Skupnosti [3], mora Komisija sprejeti načrt razdeljevanja, financiran iz sredstev, ki so na voljo v proračunskem letu 2004. Za vsako državo članico, ki uporablja ukrep, načrt zlasti določa najvišja razpoložljiva finančna sredstva za izvedbo njenega dela načrta in količino vsake vrste proizvoda, ki se vzame iz zalog intervencijskih agencij.
(2) Države članice, vključene v načrt, so preskrbele podatke, zahtevane v skladu s členom 1 Uredbe (EGS) št. 3149/92.
(3) Za namene dodelitve sredstev je treba upoštevati izkušnje in višino sredstev, dodeljenih v prejšnjem letu, ki so jih uporabile države članice.
(4) Tudi prenose znotraj Skupnosti, potrebne za izvedbo načrta, je treba odobriti pod pogoji, predvidenimi v členu 7 Uredbe (EGS) št. 3149/92.
(5) Za izvedbo načrta bi moral biti datum uveljavitve v smislu člena 3 Uredbe (ES) št. 2799/98 tisti dan, ko se začne finančno leto za upravljanje zalog v javnem skladiščenju.
(6) Da se upošteva namen načrta, je treba razdeljevanje proizvodov porazdeliti skozi vse leto.
(7) V skladu s členom 2(2) Uredbe (EGS) št. 3149/92 se je Komisija pri sestavljanju načrta posvetovala z glavnimi organizacijami, ki poznajo probleme najbolj ogroženih oseb v Skupnosti.
(8) Ukrepi, predvideni s to odločbo, so v skladu z mnenji vseh ustreznih odborov -
SPREJELA NASLEDNJO ODLOČBO:
Člen 1
Za finančno leto 2004 bodo živila za razdeljevanje najbolj ogroženim osebam v Skupnosti po Uredbi (EGS) št. 3730/87 dobavljena v skladu z letnim načrtom razdeljevanja, določenim v Prilogi I.
Člen 2
Prenosi znotraj Skupnosti, navedeni v Prilogi II, so odobreni.
Člen 3
Za izvedbo letnega načrta je datum uveljavitve iz člena 3 Uredbe (ES) št. 2799/98 1. oktober 2003.
Člen 4
Če količina razdeljenih proizvodov presega 500 ton, udeležene države članice v razpise vključijo primerne določbe, s katerimi zagotovijo, da se količine, predstavljene v razpredelnici Priloge I(b), v toku letnega načrta razdeljujejo v več postopkih razdelitve, tako da se upošteva zmogljivost dobrodelnih ustanov.
Člen 5
Ta odločba je naslovljena na države članice.
V Bruslju, 10. decembra 2003

Labels: 2
4
5
0
3